b'\n_START_ARTICLE_\nFulgurit\n_START_PARAGRAPH_\nFulguriti (iz latinskega fulgur \xe2\x80\x93 blisk, strela) so razli\xc4\x8dni mineraloidni le\xc5\xa1atelieriti. So naravne votle steklene cevke, ki pogosto nastanejo med udarom strele v kremen\xc4\x8dev pesek, kremen ali zemljo. V\xc4\x8dasih jih imenujejo tudi okamenela strela. Nekateri fulguriti imajo obliko Lichtenbergovih figur, ki nastanejo pri visokonapetostnih razelektritvah, kakr\xc5\xa1na je strela. Zaradi amorfne strukture se uvr\xc5\xa1\xc4\x8dajo med mineraloide.\n_START_SECTION_\nOpis\n_START_PARAGRAPH_\nFulguriti nastanejo, kadar strela s temperaturo najmanj 1800 \xc2\xb0C raztali kremen na elektri\xc4\x8dno prevodni povr\xc5\xa1ini in zlepi zrna minerala. Ohlajen produkt je fulguritna cevka. Proces pote\xc4\x8de v pribli\xc5\xbeno eni sekundi. Nastanejo lahko tudi zaradi okvar visokonapetostnih daljnovodov, \xc4\x8de pretgan kabel pod napetostjo pade na elektri\xc4\x8dno prevodna tla s primerno sestavo._NEWLINE_Podobna steklasta snov, imenovana le\xc5\xa1atelierit, lahko nastane tudi zaradi udara meteorita in vulkanske eksplozije. Tako nastali produkti nimajo zna\xc4\x8dilnih oblik fulguritov._NEWLINE_Fulguriti imajo premer do nekaj centimetrov in lahko prodrejo globoko v zemljo, v\xc4\x8dasih tudi 15 m. V zadnjem \xc4\x8dasu so enega od najdalj\xc5\xa1ih fulguritov na\xc5\xa1li na severni Floridi. Dolg je nekaj ve\xc4\x8d kot 4,9 m. V Prirodoslovnem muzeju Univerze Yale je razstavljen najdalj\xc5\xa1i ohranjeni fulgurit, ki je dolg 4 m. Charles Darwin v Potovanje z Beagle poro\xc4\x8da, da so v Driggu, Cumberland, Zdru\xc5\xbeeno kraljestvo, odkrili cevi, ki so bile dolge 9,1 m._NEWLINE_Barva je odvisna od sestave peska, iz katerega je nastal, in se razteza od \xc4\x8drne ali rumeno rjave do zelene ali prosojno bele. Notranjost je obi\xc4\x8dajno zelo gladka ali oblo\xc5\xbeena z drobnimi mehur\xc4\x8dki. Zunanja stran je obi\xc4\x8dajno porozna in posuta z grobimi zrni peska. Fulguriti imajo pogosto obliko korenine z bolj drobnimi stranskimi cevkami. So krhki, zato je zbiranje velikih primerkov na terenu te\xc5\xbeavno._NEWLINE_Fulguriti v\xc4\x8dasih tvorijo razvejano steklasto prevleko na trdnih kamninah in se imenujejo eksogeni fulguriti.\n_START_SECTION_\nUporaba\n_START_PARAGRAPH_\nFulguriti so zelo cenjeni predvsem pri znanstvenikih kot dokaz o pojavnosti strele. Dejstvo, da so fulguriti pogosti tudi v Sahari, na primer ka\xc5\xbee, da je bila strela v tej regiji neko\xc4\x8d precej pogost pojav._NEWLINE_Priljubljeni so tudi med ljubiteljskimi zbiralci mineralov.'